**REPUBLIKA E SHQIPËRISË**

**MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROCESVERBAL**

**KOMITETI SEKTORIAL I**

**TEKNOLOGJISË SË INFORMACIONIT DHE KOMUNIKIMIT**

(Mbledhja nr. 4)

Mbajtur me datë 16/12/2024

**RENDI DITËS:**

1. ***Mirëseardhja dhe fjala hapëse***

Fjala hapëse u mbajt nga **z. Endri Xhina** në cilësinë e kryetarit të KS, i cili falënderoi anëtarët për pjesëmarrjen, kontributin dhe angazhimin e treguar gjatë gjithë vitit. **Z. Xhina** falënderoi gjithashtu Risi Albania për mbështetjen e vazhdueshme që i ka dhënë KS gjatë gjithë mandatit të parë, si dhe sekretariatin teknik që e ka ndihmuar vazhdimisht Komitetin duke i lehtësuar punën dhe duke siguruar mbarëvajtjen e procesit. Menjëherë pas kësaj u kalua në pikat e radhës së agjendës.

1. ***Prezantimi i studimit të UNDP Albania për “Ndikimi i digjitalizimit në sektorët prioritarë të ekonomisë: energji, TIK dhe turizëm”, metodologjia e përdorur dhe pyetësori***

Në vijim të agjendës, **znj. Diana Xhelili** tha se, fjala do i kalonte **znj. Sonila Limaj**, përfaqësuese e UNDP Albania, e cila do tregonte shkurtimisht këndvështrimin e përgjithshëm të studimit, qëllimin dhe çfarë synonte ky studim, i cili realizohej në kuadër të projektit: “Zhvillim i aftësive për punësim”.

**Znj. Sonila Limaj** falënderoi anëtarët e Komitetit si dhe znj. Gishti për mundësinë e krijuar që ky studim të prezantohet në Komitet. Projekti “Zhvillimi i aftësive për punësim” i UNDP-së financohet nga Ambasada Zvicerane në Shqipëri dhe zbatohet nga UNDP. Në kuadër të këtij projekti, i cili mbështet sektorin e punësimit dhe arsimit dhe formimit profesional në Shqipëri, UNDP është angazhuar për të realizuar një analizë të ndikimit që ka digjitalizimi në sektorët kyç të ekonomisë, të cilët janë të identifikuar si të tillë në Strategjinë Kombëtare për Zhvillim dhe Integrim Evropian dhe në Strategjinë Kombëtare për Punësim dhe Aftësi. Tre sektorët që përfshihen janë: energjia, TIK dhe turizmi. **Znj. Limaj** tha se, prezantimi do të fokusohej tek metodologjia e studimit dhe tek një pyetësor për anketim që po realizohet me kompanitë në të tre sektorët. Po kështu, është e rëndësishme që studimi të konsultohet në të gjitha fazat e tij në Komitetet Sektoriale përkatëse për të kuptuar se cilat janë nevojat e sektorit privat dhe gjetjet të validohen nga Komitetet përkatëse. Në vazhdim, **znj. Limaj** ia kaloi fjalën **znj. Selma Delija-Röhm**, e cila falënderoi pjesëmarrësit për mundësinë e krijuar.

**Znj. Delija-Röhm** tha se, ky projekt synonte të analizonte situatën aktuale për të njohur me hollësi statusin e digjitalizimit në tre sektorët me përparësi. Ky projekt parashikohet të kalojë në tre faza: analizimi i nivelit aktual të digjitalizimit për tre sektorët prioritarë: TIK, turizëm dhe energji, planifikimi i masave që duhet të merren për profilet që duhet të zhvillohen më tej dhe implementimi i masave të planifikuara.

Aktualisht projekti është në fazën e parë të analizimit të të dhënave dhe rezultateve të situatës aktuale. Si fillim është i rëndësishëm të theksohet se, digjitalizimi i jep mundësinë çdo kompanie dhe çdo sektori që të bëhet versioni më i mirë i vetes. Kjo do të thotë të rrisësh efikasitetin, të krijosh modele të reja biznesi, të zmadhosh tregun. Të gjitha këto mund ti ofrojë digjitalizimi. Kur shikojmë tregjet e maturuara në digjitalizim në botë shihet një ekosistem profesionesh me raport 1:1. Kjo do të thotë që, për çdo profil digjitalizimi me karakter programues kemi dhe një profil digjitalizimi me karakter jo-programues. Kjo mundëson krijimin, projektimin, zhvillimin, shpërndarjen, përdorimin dhe mirëmbajtjen e produkteve digjitale. Në një treg me mbingopje ose mungesë në profesione të caktuara, nuk mund të ruhet ekuilibri dhe maturia. Kjo çon në largimin e forcës së kualifikuar të punës drejt tregjeve që ofrojnë më shumë mundësi, në mungesë inovacioni në zhvillimin e produkteve, cilësi të ulët, kualifikim të pamjaftueshëm për përdorimin e produkteve të digjitalizimit dhe, përgjithësisht, në një treg që nuk është në gjendje të justifikojë kostot e kualifikimit për të rinjtë.

Ka disa faza apo nivele që të thuhet që kompania është e digjitalizuar: - në nivelin e parë janë ato kompani me infrastrukturë bazë digjitale që mund të kenë internet, Website, PC, etj.; - në nivelin e dytë janë ato kompani ku kemi sisteme të integruara të proceseve, - në nivelin e tretë dhe të katërt shikojmë modelin e biznesit të bazuar në produktet dhe shërbimet digjitale dhe përdorimin e teknologjive të përparuara. Nga ana e mbledhjes së të dhënave është krijuar një sistem nga 0 tek 100. Në bazë të përgjigjeve të kompanive përcaktohet dhe digjitalizimi.

Profesionet e digjitalizimit mund të definohen si profesione që përfshijnë aktivitete që mbështesin shpikjen dhe projektimin e produkteve digjitale, zhvillimin, përdorimin dhe shpërndarjen e tyre. Për çdo nivel digjitalizimi ekziston një grup profesionesh digjitale të kërkuara nga tregu për të mbajtur nivelin aktual dhe për të zhvilluar sektorin në nivelin e ardhshëm të digjitalizimit. Për një sektor në nivelin e parë të digjitalizimit tregu duhet të ofrojë një sërë profesionesh bazë për digjitalizim si: IT Administrator, Frontend Developer, Backend Developer, Tester. Nëqoftëse sektori do të kalojë në nivelin e dytë, të tretë apo të katërt të digjitalizimit duhen profesione gjithmonë e më të zhvilluara dhe të avancuara sa i përket digjitalizimit dhe teknologjisë. Kjo ishte metodologjia apo informacioni rreth projektit. Aktualisht po zhvillohet faza e mbledhjes së të dhënave dhe projekti synon të mbledhë të dhëna nga 100 kompani në total nga tre sektorët: turizmi, TIK dhe energjia, të ndarë përkatësisht me një peshë: turizmi 50% , TIK 30% dhe energjia 20%. Në përfundim të prezantimit **znj. Delija-Röhm** u shpreh e hapur për çdo pyetje, koment apo sugjerim që anëtarët mund të kishin.

**Z. Xhina** mori fjalën për të dhënë dy-tre sugjerime mbi studimin. Së pari ai tha se, në dijeninë e tij ka kompani që për shërbimet standarde: email, colaboration etj. kur nuk kanë një infrastrukturë të mirëfilltë digjitale tentojnë të kalojnë në cloud. Ndoshta gjatë anketimit mund të qartësohet më mirë me kompanitë kjo pjesë. Së dyti, është e nevojshme të saktësohet koncepti IA që i referohet pyetësori, duke mos e lënë aq të përgjithshëm si koncept. Është e rëndësishme të përcaktohet se ku gjen përdorim IA, është vetëm virtual apo edhe robotik etj. Kjo do të shërbente më pas që të implementohet në mënyrën e duhur në kurrikula. I fundit ishte një sugjerim për termin sepse do ishte mirë që të përdoreshin të njëjtat terma që janë përdorur në të gjitha kualifikimet e deri tanishme, pra zëvendësimin e termit kodues me programues.

**Znj.** **Delija-Röhm** falënderoi anëtarët për komentet dhe sugjerimet dhe tha se do i kishin në konsideratëtani e në vijim kur të zhvillonin pyetësorët me kompanitë. Në përfundim ajo shpërndau link-un e pyetësorit që anëtarët mund ta plotësonin apo ta shpërndanin me subjekte të tjera.

1. ***Prezantimi i kursit “Aftësimi për përdorimin e teknologjive STEM dhe atyre të avancuara për formim profesional dhe punësim”***

Përpara fillimit të prezantimit, **znj. Ejvis Gishti** bëri një hyrje të shkurtër mbi arsyen se pse ishte zgjedhur që ky kurs të prezantohej në KS. **Znj. Gishti** tha se, CRCA kishte bërë një takim në AKAFPK për të prezantuar nismën e tyre dhe detajet e kursit dhe duke qenë se ishte një kurs me fokus tek zhvillimi i aftësive digjitale, ishte vendosur që kursi të prezantohej para anëtarëve të Komitetit për të vendosur nëse do të trajtohej si një kurs i unifikuar ose jo. Për më shumë detaje **znj. Gishti** ia kaloi fjalën përfaqësueses së CRCA Shqipëri, **znj. Borana Dine**.

**Znj. Borana Dine** falënderoi Agjencinë dhe Komitetin Sektorial që dha mundësinë e prezantimit të kursit që CRCA synon të zhvillojë.CRCAështë organizata kryesore në Shqipëri për të drejtat e fëmijëve dhe të rinjve dhe prej 28 vitesh zbaton programe për fuqizimin e rinisë nëpërmjet arsimimit, trajnimit profesional dhe atij jo-formal, si dhe punësimit të denjë. Që prej Tetorit 2023 CRCA ka hapur qendrën e parë të shërbimeve rinore, e cila ka mbështetur më shumë se 2000 të rinj e të reja në Qarkun e Korçës dhe është duke u modeluar për t’u bërë një shërbim kombëtar në mbështetje të të rinjve.

Në vijim **znj. Dine**, prezantoi kurrikulën e kursit “Aftësimi për përdorimin e teknologjive të avancuara STEM për formim profesional dhe punësim”. Ky kurs lindi si ide bashkëpunimi mes 9 shteteve të Ballkanit Perëndimor dhe udhëhiqet nga Universiteti i Vilninusit. Kursi synon zhvillimin e një kurrikule arsimore jo-formale në Ballkanin Perëndimor (DRUP-WB) me fokus tek të rinjtë dhe punëkërkuesit e papunë. DRUP-WB synon zhvillimin e një kurrikule të arsimit jo-formal, krijimin e një platforme digjitale qendrore, rritjen e aftësive dhe njohurive, forcimin e ofruesve të AFP-së dhe mbështetjen e gjithëpërfshirjes në tregun e punës.

Kursi përmban 4 kurse bazë të fokusuara tek teknologjitë e avancuara. Ky kurs i drejtohet të rinjve por jo vetëm. Kurrikula është strukturuar në 4 pjesë gjithëpërfshirëse, ku secila fokusohet në një fushë specifike të arsimit dhe formimit profesional. Dokumenti është zhvilluar në formatin e një grupi kurrikulash, secila kushtuar një fushe specifike. Kurset janë: Programi i asistencës virtuale, Programi i vetëpunësimit, Program i programimit pa kod, Fillimi dhe drejtimi i një programi të biznesit të vogël. Materiali përfshin parimet e andragogjisë dhe pedagogjisë, duke siguruar që të plotësohen nevojat arsimore të të gjithë pjesëmarrësve. Kompetencat bazë përfshijnë:aftësitë teknike në fushatën STEM, mendimin kritik dhe aftësitë analitike, bashkëpunimin dhe punën në ekip, përshtatshmëria dhe mësimi i vazhdueshëm, krijimtaria dhe inovacioni, gatishmëria në vendin e punës dhe aftësitë e buta (soft skills), aftësitë sipërmarrëse dhe drejtuese.

**Znj. Dine** falënderoi edhe njëherë të pranishmit për vëmendjen dhe u shpreh e gatshme për çdo pyetje, rekomandim apo koment që mund të kishin.

1. ***Diskutim për kursin “Aftësimi për përdorimin e teknologjive STEM dhe atyre të avancuara për formim profesional dhe punësim”***

Në përfundim të prezantimit, **znj. Gishti** pyeti nëse kurset ishin menduar që të jenë të veçanta apo module të një programi të plotë mësimor? **Znj. Dine** shpjegoi se, kurset ishin menduar si pjesë e një kurrikule të plotë por, që mund të zhvilloheshin dhe në mënyrë të pavaruar nga njëri - tjetri. Çdo kurs do të zgjaste 60 orë dhe mund të ndiqej fizikisht ose online.

Në vijim, **znj. Ermira Shyti** mori fjalën dhe tha se, dy kurse janë teknikë: Programi i asistencës virtuale dhe Programi i programimit pa kod, ndërsa dy të tjerat janë: Programi i vetëpunësimit dhe Programi i fillimit të një plan biznesi. Këto të fundit i referohen vetëpunësimit në fushën STEM/hapja e një sipërmarrje në fushën STEM apo në çdo fushë? **Znj. Dine** shpjegoi se, kurset për vetëpunësimin dhe fillimin e një biznesi mund të jenë në çdo fushë, që të rinjtë mund të duan të hapin një biznes. Qëllimi i kurseve është që të rinjtë të zhvillojnë aftësi të reja shtesë që të kenë mundësinë për të hapur një biznes në fushën që ata kanë interes.

**Znj. Hatixhe Bylykbashi** pyeti nëse kursi do të jetë i hapur për të gjithë apo do të ketë kritere hyrëse dhe nëse nga ana e teorive teknike do të ketë kritere të domosdoshme për tu përfshirë në STEM?  **Znj. Dine** u përgjigj se, kursi do të jetë i hapur për të gjithë, nga mosha 18 deri në moshën 29 vjeç dhe që kanë në fokus arsimin profesional. Nga ana teknike nuk do të ketë kritere për tu përfshirë në STEM, sepse qëllimi i kursit është të ndihmojë ata të rinj që nuk kanë mundësitë apo aftësitë e nevojshme, duke i pajisur ata me disa aftësi bazike që do ti ndihmojnë të orientohen dhe të zhvillohen profesionalisht.

**Z. Xhina** pyeti në rast se, kishte një studim që tregonte se sa përdoren plaformat e zhvillimit pa kod në Shqipëri? A janë ato shumë të përdorura dhe a kanë mundësi punësimi? **Znj. Dine** tha se, një studim që është bërë për të gjitha vendet e Ballkanit tregon se të rinjtë janë më të angazhuar sa i përket teknologjisë dhe kodimit, dhe shoqëria po shkon gjithmonë e më tepër drejt digjitalizimit. Nisur nga kjo, është një fushë me shumë interes për zhvillim aftësish dhe punësim.

**Z. Julian Demeti** tha se, target grupi që synon kursi është shumë i rëndësishëm.Sot oferta në botë është shumë e hapur edhe për ata që nuk vijnë nga fusha e IT-së. Shumë kompani punësojnë të rinj pa ndonjë arsim apo formim profesional në fushën e IT-së, të cilët punojnë për pjesën e marketimit, menaxhimit të rrjeteve sociale, krijimit të content-it të kompanisë etj. Zhvillimi i aftësive të të rinjve në këtë fushë nëpërmjet kurseve ishte e rëndësishme dhe një mundësi e mirë. Por, sa i përket programimit pa kod, ai është një sfidë për të rinjtë sot, sepse me zhvillimet teknologjike të viteve të fundit, shumë procese kodimi po automatizohen nga IA dhe ndaj do të jetë e domosdoshme për këta të rinj që të dinë të përdorin IA. Nisur nga kjo, është e rëndësishme që IA të përfshihet brenda sistemit ekzistues të IT-së, sepse nuk mund që dikush që menaxhon fushtat e marketingut të jetë më i aftë në IA sesa dikush që vjen nga profili i IT-së. Formimi i të rinjve që nuk vijnë nga fusha e IT-së në këtë kurs nuk i shërben bizneseve që operojnë në fushën e IT-së, në qoftë se nuk kanë asnjë lloj kualifikimi paraprak në atë fushë.

**Znj. Dine** tha se, synimi i kursit ishte të aftësonte të rinjtë që nuk kishin njohuri paraprake në fushën e IT-së ose IA, për tu punësuar, por sigurisht ndihma e bizneseve në muajt e parë do të ishte thelbësore, pasi muajt e parë do të ishin muaj të zhvillimit mirëfilli të aftësive të nevojshme për punë. Kursi do i ndihmojë të rinjtë që të pajisen me disa aftësi bazike por biznesi do të ishte ai që do t’i aftësonte realisht për punën. Duke qenë se, IA po bëhet gjithmonë e më i rëndësishëm, duhen menduar mundësi dhe qasje se si të përdoret në mënyrën e duhur dhe që të rinjtë të orientohen drejt këtyre mënyrave.

Në vijim **znj. Gishti** tha se, duhet të qartësonin se ku do të përfshihej dhe mënyrën e ofrimit të këtij kursi. **Znj. Gishti** sqaroi se, Komiteti Sektorial identifikon nevojën për zhvillimin e aftësive digjitale dhe duket që nevoja është. Mënyrat se si mund të adresohet kjo nevojë janë dy: - si një kurs i unifikuar ku të 4 “kurset” e veçanta janë bllok dhe pjesë e një kurrikule, ku kursanti hyn dhe pasi përfundon të 4 “kurset” certifikohet, nuk ka dalje të ndërmjetme dhe kurrikula hartohet/validohet nga Agjencia apo - si kurse të veçanta afatshkurtra të ofruara nga qendrat e formimit profesional publik ku kursantët marrin një certifikatë pjesëmarrje për kualifikime të pjesshme. **Znj. Dine** tha se, nuk mund të jepte një përgjigje për këtë në atë moment sepse duhet të diskutohej dhe me partnerët rajonalë. **Znj. Gishti** tha se nevoja për zhvillimin e këtij kursi u validua në Komitet dhe për mënyrën e ofrimit Agjencia do të mbetet në vijim në kontakt me CRCA.

1. ***Validimi i standardit të profesionit: “Asistent informacioni në mbështetje të përdoruesve të pajisjeve kompjuterike”***

Në vijim të agjendës, **znj. Aleksandra Kole** filloi prezantimin e draft-it të standardit të profesionit: “Asistent informacioni në mbështetje të përdoruesve të pajisjeve kompjuterike”, një profesion i nivelit V të KSHK-së. **Znj. Kole** sqaroi paraprakisht se, aktualisht nga shkollat profesionale të TIK del një teknik i mesëm për mbështetje të përdoruesve që i përket nivelit IV të KSHK-së dhe ndaj grupi i punës hartues është treguar i kujdesshëm që të bëjë një diferencim detyrash mes dy specialistëve, të nivelit IV dhe të nivelit V. Në vijim **znj. Kole** filloi të lexonte funksionet me radhë duke bërë dhe shpjegimet përkatëse. Funksionet: kryen planifikimin dhe organizimin e punës, kryen instalimin dhe konfigurimin e hardware-ve, kryen instalimin dhe konfigurimin e software-ve, mirëmban hardware-t dhe software-t, zgjidh problemet hardware dhe software dhe asiston përdoruesit fundorë u validuan pa komente dhe sugjerime.

Për funksionin: administron sistemet e menaxhimit dhe authentifikimit të përdoruesve, **z. Xhina** pyeti nëse detyra 3: konfiguron politikat e akseseve në objektet e sistemit (GPO) dhe politikave të sigurisë është një detyrë që mund ta realizojë specialisti i këtij niveli. **Z. Ilir Daka**, si anëtar i grupit hartues shpjegoi se, në shumicën e kompanive sot ka administrator sistemesh dhe rrjeti por që kanë mangësi të dukshme në këtë pjesë. Kjo ka qenë arsyeja që është menduar të vendoset si detyrë dhe më pas të përkthehet në një modul të plotë, që ky specialisti të ketë një qasje ndryshe dhe të fokusohet tek kjo.

**Znj. Kole** shpjegoi se, grupi i punës ka pasur në fokus që të bëjë dallimin mes specialistit të nivelit IV dhe V që mbulojnë këtë fushë, duke vendosur disa detyra më të thelluara në nivelin e V, si dhe vendosjen e disa kompetencave që do mundësonte qëndrueshmërinë e specialistit në pozicion, meqë KS ka deklaruar që zakonisht është një pozicion që përdoret si trampolinë. **Z. Xhina** dhe anëtarët e tjerë aprovuan funksionin: administron sistemet e menaxhimit dhe authentifikimit të përdoruesve pa ndryshime në detyra. Funksionet: kryen detyra administrative dhe tregtare, komunikon në mënyrë etike dhe profesionale, zbaton rregullat e sigurisë në punë dhe mbrojtjes së mjedisit dhe rit nivelin profesional u validuan pa komente dhe sugjerime.

Në përfundim të procesit të validimit **z. Demeti** pyeti **z. Daka** nëse grupi hartues bënte një kontroll në disa shkolla të njohura në Europë në fushën e IT-së dhe që ofrojnë ato që ne ofrojmë, për të parë sesi zhvillohet kurrikula e tyre, çfarë përmban etj.? **Z. Daka** tha se, nuk mund të fliste me siguri për të gjithë anëtarët e grupit, por ai i ndjek çdo ditë zhvillimet më të reja në fushë, po kështu dhe mënyrën se si i zhvillojnë dhe çfarë përmbajnë kurrikulat e disa shkollave më të mira në Britani apo Gjermani. Nisur nga këto zhvillime, gjithmonë përpiqet së bashku me anëtarët e tjerë të grupit të harmonizojë funksionet, për ti përshtatur sa më mirë ato me eksperiencat ndërkombëtare.

**Anëtarët**, **znj. Gishti** dhe **znj. Kole** falënderuan dhe përgëzuan **z. Daka** dhe anëtarët e tjerë të grupit të punës për punën e kryer me seriozitetin dhe saktësinë e duhur.

1. ***Përcaktimi i agjendës për takimin e radhës***

Duke qenë se, ky ishte takimi i fundit për 2024, **z. Xhina** dhe **znj. Gishti** u uruan të gjithë pjesëmarrësve gëzuar festat dhe një vit sa më të mbarë. Pikat e takimit të radhës u lanë të përcaktohen gjatë muajve të parë të 2025.

* Vendime të marra nga mbledhja:
* Validimi i nevojës për zhvillimin e kursit *“Aftësimi për përdorimin e teknologjive STEM dhe atyre të avancuara për formim profesional dhe punësim”*.
* Validimin e standardit të profesionit *“Asistent informacioni në mbështetje të përdoruesve të pajisjeve kompjuterike”*.

**Sekretariati teknik:**

**Diana Xhelili**

**Aleksandra Kole**

**Majlinda Lleshi**